Slår alarm om utmattede trenere
* 299 trenere på toppnivå i Norge og Sverige er spurt om hvordan de opplever utmattelse og motivasjon gjennom en sesong i sin idrett. 15 idretter fra Norge og ni idretter fra Sverige er undersøkt. * 71 prosent (213 trenere) rapporterer at de føler de har en lav grad av utmattelse gjennom hele sesongen. Den indre motivasjonen er også tilnærmet stabil. * 25 prosent (73 trenere) føler en høy grad av utmattelse etter en sesong. En del av disse (44 trenere) opplever at de går fra lav til høy grad av utmattelse i løpet av sesongen. Resten (29 trenere) føler seg sterkt utmattet gjennom hele sesongen. * 4 prosent (13 trenere) føler at de går fra en høy grad av utmattelse til en lav i løpet av sesongen. Kilder: «Development of exhaustion over a season for high-level coaches in association with workload and motivation - a person-centered approach» og Ukeavisen Ledelse. Det er nemlig ikke bare idrettsutøverne som må prestere på et høyt nivå. Også deres trenere har krav og forventninger til å levere resultater. Finn Aamodt, som tidligere har vært både landslagstrener i alpint og sportssjef i Norges Skøyteforbund, måtte sykmelde seg da jobben krevde for mye av ham. I 2006, etter to år som skøytesjef, gikk han tilbake til jobben som konsulent i Olympiatoppen. - Når det koker rundt deg, er det vanskelig å se viktigheten av ting. Det blir plutselig vanskelig å se hva som er viktig og hva som ikke er det, sier Aamodt til VG. - Da jeg var alpinttrener var jeg gjerne borte i to-tre måneder, og når du er ute, er du på jobb hele tiden. Du har aldri fri. Etter sesongen var jeg helt utmattet, rett og slett tom, forklarer Aamodt.En studie gjort av doktogradsstipendiat Marte Bentzen ved Norges Idrettshøgskole (NIH), som Ukeavisen Ledelse presenterer fredag, avslører at mange topptrenere er langt nede etter lange sesonger. - Det spesielle for toppidrettstrenere er den ustrukturerte arbeidstiden. I fotball er det litt penger å hente, men ellers er det også liten økonomisk gevinst. Det er kjærligheten til idretten som gjør at trenerne orker hardkjøret, sier Bentzen til VG. Såkalt emosjonell utmattelse, som altså én av fire trenere rapporterer om etter endt sesong, er mer enn å være sliten. Begrepet innebærer at treneren opplever en belastning som nesten er overveldende. - I idretten er det mange slitne ledere også, og det er jo dem som skal støtte treneren i sin jobb. Mange trenere opplever nok at de ikke får den støtten de trenger. Der tror jeg det er mye å gå på, sier Bentzen. Finn Aamodt mener trenere innen skiidrettene, med alpint og langrenn spesielt, har ekstremt tøffe dager på jobb.Mange reisedøgn og en jobb som krever at man er «på» nesten 24 timer i døgnet, gjør trenergjerningen krevende, mener han. - Trenerne holder i maks ti år, så gir de seg. Det er synd fordi det er egentlig da de er på topp. I alpint holder trenere fra Mellom-Europa lenger fordi de har kortere reisevei til konkurransene enn norske. Dette er en stor utfordring for oss, sier Aamodt, som i dag er hovedcoach for tekniske og taktiske idretter i Olympiatoppen.Ukeavisen Ledelse skriver fredag om kombinerttrener Kristian Hammer som hadde 200 reisedøgn da han ga seg etter forrige sesong. Hammer måtte kombinere trenerjobben med familie, noe som gir en ekstra utfordring. - Forskningen Marte har gjennomført viser at balanse mellom jobb og hjem er veldig viktig. Når trenerne er borte lenge og deretter kommer hjem til familie, er det forventet at de skal bidra ekstra fordi de har vært borte. Da blir de enda mer slitne. Over tid skaper dette et utrolig utfordrende liv, forklarer Nicolas Lemyre, fagkonsulent i idrettspsykologi ved Olympiatoppen. Lemyre har samarbeidet med Marte Bentzen i den store trenerstudien. Han mener idrettslederne er nødt til å støtte trenerne i enda større grad. - En leder må ha tro på det treneren prøver å bygge. Lederen må gi deg ressurser og støtte deg i dine valg. Her ser vi store individuelle forskjeller. Noen har gode ledere, stort støtteapparat og mentorer som hjelper. Andre er mer isolert og utsatt for å bli utbrent, sier Lemyre.
Det er ingen spøk å være toppidrettstrener. En ny undersøkelse viser at 25 prosent føler seg svært utmattet ved sesongslutt.